Ek word kwaad - www.bybelkennis.co.za
Ek word kwaad
Die Bybel sê nogal heelwat oor kwaad word. Kwaad word is immers dikwels die gevolg of die oorsaak van sonde. Wat sê die Bybel?
1. Moenie te gou kwaad word nie.
‘n Geduldige mens is baie verstandig; een wat kort van draad is, stel sy dwaasheid ten toon (Spreuke 14:29)
Moenie gou kwaad word nie: dit is ‘n dwaas wat gou kwaad word (Prediker 7:9)
Elke mens moet maar te gewillig wees om te luister, nie te gou praat nie en nie te gou kwaad word nie (Jakobus 1:19).
2. Ons moet kwaad word so gou as moontlik hanteer, want dit kan maklik tot sonde lei
Toe sê die Here vir Kain: “Waarom is jy kwaad? Waarom is jy bedruk? Wag daar nie vir jou blydskap as jy goed doen nie? As jy nie goed doen nie – die sonde wag vir jou in daarbuite en hy wil jou in sy mag kry. Maar jy moet oor hom heers.” (Genesis 4:6 – 7).
Julle het gehoor dat daar van die ou tyd af aan die mense gesê is: “Jy mag nie moord pleeg nie; en elkeen wat moord pleeg, is strafbaar voor die regbank.” Maar Ek sê vir julle: Elkeen wat vir sy broer kwaad is, is al strafbaar voor die regbank …
As julle kwaad word, moenie sondig nie, en moenie die dag kwaad afsluit nie. Moenie die duiwel vatkans gee nie (Efesiërs 4:26 – 27).
3. Kwaad word is soms geregverdig, maar moet liefs vermy word
In Markus 3 lees ons van Jesus wat die man met die gebreklike hand genees het – op die sabbatdag. Die Fariseërs was ontsteld. Hy het hulle rondom Hom kwaad aangekyk en was diep bedroef oor hulle verhardheid. Jesus word kwaad, maar vir ‘n rede – die verhardheid van die mense se harte.
Want ek vrees dat by my koms ek julle miskien nie sal vind soos ek wens nie, en dat ek deur julle sal gevind word soos julle nie wens nie – dat daar miskien sal wees twis, jaloersheid, toornigheid, verdeeldheid, kwaadsprekery, nuusdraery, verwaandheid , wanordelikheid (2 Korintiërs 12:20 – OAV). Die NIV vertaal toornigheid met outbursts of anger.
Die praktyke van die sondige natuur is algemeen bekend: … woede, rusies, verdeeldheid … (Galasiërs 5:19 – 20).
Moet nooit verbitterd of opvlieënd wees of woedend word nie; moenie vloek of skel nie; moet niks doen wat sleg is nie (Efesiërs 4:31)
Maar nou moet julle al hierdie dinge laat staan: woede, haat, nyd en gevloek (Kolossense 3:8).
Ons moet baie versigtig wees. Om kwaad te word, is soms geregverdig, maar dit is baie selde die geval.
Menslike Kloning (2)
Die Sabbat (2)
Die Evangelie volgens Lukas: Die smal deur na die koninkryk van God (Luk 13:22-30) – Francois Malan
Hoe onderskei ons?
Laaste 7 Dae: 5,394
Laaste 30 Dae: 18,403
Laaste 365 Dae: 363,021